Diari Oficial de la Generalitat Valenciana


Sumari del DOGV 6789, del 05-06-2012 (2012/5535)

DECRET 91/2012, d'1 de juny, del Consell, pel qual es modifica el Decret 170/1992, de 16 d'octubre, del Consell, pel qual es va aprovar l'Estatut de l'Entitat Pública de Sanejament d'Aigües Residuals de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2012/06/01/91/dof/vci/html**

### Dades del document

Número de DOGV
:   6789

Data del DOGV
:   05-06-2012

Secció del DOGV
:   I. DISPOSICIONS GENERALS

Número del document
:   2012/5535


Data del document
:   01-06-2012

Organisme emissor
:   Conselleria d'Agricultura, Pesca, Alimentació i Aigua

Tipus de document
:   Decret

Anàlisi jurídica

 Descriptors 

:   * Entitat Pública de Sanejament d'Aigües Residuals de la Comunitat Valenciana
    * legislació
    * tractament de l'aigua
    * aigua residual
    * reglament intern
    * institució pública

DECRET 91/2012, d'1 de juny, del Consell, pel qual es modifica el Decret 170/1992, de 16 d'octubre, del Consell, pel qual es va aprovar l'Estatut de l'Entitat Pública de Sanejament d'Aigües Residuals de la Comunitat Valenciana. [2012/5535]  
PREÀMBUL  
  
El present decret té com a objecte modificar l'Estatut pel qual es regix l'Entitat Pública de Sanejament d'Aigües Residuals de la Comunitat Valenciana, en dos aspectes.  
La primera de les modificacions consistix a assignar al president del Consell d'Administració determinades facultats que formen part de l'activitat quotidiana de l'Entitat de Sanejament d'Aigües, per la qual cosa es creu convenient atribuir-les directament al president a fi d'agilitzar la tramitació dels procediments sense necessitat d'acudir a la via de l'excepcionalitat prevista en l'article 9.8 de l'Estatut.   
  
Així, s'atorga directament al president la facultat d'acordar l'exercici de les accions i recursos que corresponguen a l'Entitat en defensa dels seus drets, amb dació de comptes al Consell d'Administració, en consonància amb el que disposa la Llei 10/2005, de 9 de desembre, de la Generalitat, d'Assistència Jurídica a la Generalitat, perquè la fórmula actual obliga en la majoria de les ocasions, per motius obvis d'operativitat i terminis, que el president haja d'acudir a la via d'excepcionalitat.  
  
Així mateix, s'assignen al president facultats assumides pel Consell d'Administració en virtut de l'article 8.19 de l'Estatut, que li atribuïx les competències relacionades amb el compliment dels fins de l'Entitat de Sanejament d'Aigües no assignades a altres òrgans d'esta o de la Generalitat.  
La segona modificació afecta el funcionament del Consell d'Administració, i per tant del de participació, simplificant el mode de realitzar les convocatòries a fi de facilitar l'assistència als consellers.  
  
Per consegüent, per mitjà d'este decret es modifica el contingut dels articles 8, 9 i 12 de l'Estatut de l'Entitat Pública de Sanejament d'Aigües Residuals de la Comunitat Valenciana, aprovat pel Decret 170/1992, de 16 d'octubre, del Consell, en la redacció donada als articles 8 i 9 pel Decret 116/2000 de 25 de juliol, del Consell. Igualment, s'adapten les expressions d'institucions i conselleries a la normativa vigent, i es tornen a enumerar els articles 8 i 9 com a conseqüència de la modificació.  
En virtut de tot això, complits els tràmits procedimentals previstos en l'article 43 de la Llei del Consell, a proposta de la consellera d'Agricultura, Pesca, Alimentació i Aigua i amb la deliberació prèvia del Consell, en la reunió del dia 1 de juny de 2012,  
  
  
DECRETE  
  
Article únic. Aprovació de la modificació de l'Estatut de l'Entitat Pública de Sanejament d'Aigües Residuals de la Comunitat Valenciana  
Es modifiquen els articles 8, 9 i 12 de l'annex del Decret 170/1992, de 16 d'octubre, del Consell, que queden redactats en els termes que figuren en l'annex.  
  
  
DISPOSICIÓ ADDICIONAL  
  
Única. Incidència pressupostària  
El compliment i posterior desplegament d'este decret no podrà tindre cap incidència en la dotació dels capítols de gasto assignats a la conselleria en la data de la seua publicació, i en tot cas hauran de ser atesos amb els mitjans personals i materials de la conselleria competent per raó de la matèria.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que del mateix rang o d'un rang inferior s'oposen o resulten incompatibles amb el que disposa el present decret.  
  
DISPOSICIÓ FINAL  
  
Única. Entrada en vigor  
Este decret entrarà en vigor l'endemà de ser publicat en el Diari Oficial de la Comunitat Valenciana.   
  
València, 1 de juny de 2012  
  
El president de la Generalitat,  
ALBERTO FABRA PART  
  
La consellera d'Agricultura, Pesca, Alimentació i Aigua,  
MARITINA HERNÁNDEZ MIÑANA  
  
  
ANNEX  
  
Nova redacció dels articles 8, 9 i 12 de l'Estatut de l'Entitat Pública de Sanejament d'Aigües Residuals de la Comunitat Valenciana  
  
  
Article 8. Facultats del Consell d'Administració  
El Consell d'Administració de l'Entitat de Sanejament d'Aigües tindrà a càrrec seu, amb plena responsabilitat davant del Consell, totes les facultats necessàries per a dirigir, administrar i gestionar tot allò que constituïsca o es relacione amb el compliment del seu objecte, i entre elles, sense que l'enumeració siga exhaustiva, les següents:  
1. L'organització, la direcció, la vigilància i el funcionament de l'Entitat de Sanejament d'Aigües.  
2. Disposar dels béns i drets propis de l'Entitat de Sanejament d'Aigües, amb declaració prèvia de la seua innecessarietat i de les autoritzacions requerides per a això.  
3. La formulació i proposta al Consell de les previsions sobre els resultats de l'explotació i la quantia dels fons necessaris per a eixugar el dèficit que, si és el cas, puga produir-se.  
4. Redactar i sotmetre al Consell els plans d'inversions i gastos a llarg termini i els seus corresponents finançaments, inclosos, si és el cas, els préstecs necessaris i l'emissió d'obligacions.  
5. Proveir el desenrotllament de la tresoreria amb adequada previsió, ordenació i escalonament de cobraments i pagaments d'acord amb les normes comercials.  
6. L'aprovació del projecte de pressupost anual, amb un informe previ del Consell de Participació, i de la memòria de gestió anual corresponent, als efectes establits en els articles 30 i 31.  
7. Proposar a la conselleria competent en matèria d'hisenda les modificacions dels elements del cànon de sanejament, règim, bonificacions i exempcions, i les seues tarifes, amb un informe previ del Consell de Participació.  
8. Adoptar les mesures necessàries per a l'adequada gestió recaptadora del cànon de sanejament, i proposar, si és el cas, la delegació de la dita gestió en empreses públiques o privades o en consorcis i entitats locals.  
9. Proposar a la conselleria competent en matèria d'infraestructures hidràuliques, amb un informe previ del Consell de Participació, el programa d'obres anual de l'Entitat de Sanejament d'Aigües.  
10. Proposar a la conselleria d'adscripció les normes de desplegament de la Llei 2/1992, de 26 de març, de la Generalitat, quant al cànon de sanejament i al seu règim economicofinancer.  
11. Proposar a la conselleria competent en matèria de medi ambient les normes a què hagen d'adequar-se les instal·lacions, el material i els servicis de l'Entitat de Sanejament d'Aigües per a la protecció de l'equilibri ecològic.  
12. Declarar la innecessarietat de béns immobles per a l'explotació dels servicis, a l'efecte de procedir a la seua desadscripció.  
13. Acordar l'exercici per l'Entitat de Sanejament d'Aigües de les activitats previstes en l'article 2, paràgraf segon.  
14. Nomenar i fer cessar el gerent, a proposta del president del Consell d'Administració.  
15. Nomenar i fer cessar la resta del personal directiu i contractar i cessar el personal fix.  
16. Delegar en el president, vicepresident o gerent l'exercici d'aquelles de les seues atribucions que considere convenients.  
17. Qualssevol altres competències relacionades amb el compliment dels fins de l'Entitat de Sanejament d'Aigües, no atribuïdes a altres òrgans d'esta o de la Generalitat.  
  
Article 9. Facultats de la presidència  
Corresponen al president del Consell d'Administració les facultats següents:  
1. Convocar, presidir i alçar les reunions del Consell d'Administració.  
2. Fixar l'orde del dia, dirigir les deliberacions i dirimir els empats amb el seu vot de qualitat.  
3. Exercir la representació del Consell d'Administració i de l'Entitat de Sanejament d'Aigües.  
4. Portar la firma de l'Entitat de Sanejament d'Aigües, que podrà delegar, en la forma i mesura que estime convenient, en el vicepresident, vocals i gerent, i atorgar qualsevol classe de poders de representació.  
  
5. Vetlar pel compliment dels acords del Consell d'Administració.  
  
6. L'exercici de les accions i recursos que corresponguen a l'Entitat de Sanejament d'Aigües en defensa dels seus drets, podrà delegar la dita facultat i amb l'obligació de donar-ne compte al Consell d'Administració en la primera reunió que realitze.  
7. Comparéixer davant dels tribunals de justícia i on fóra necessari, podrà delegar la dita funció, atorgant per a això els oportuns poders.  
  
8. Adoptar excepcionalment, en els casos d'urgent necessitat o d'impossible reunió del Consell d'Administració per falta de quòrum, les decisions reservades a la competència d'aquell, amb l'obligació de donar compte al Consell d'Administració, en la seua primera reunió, de les decisions adoptades.  
9. En general, aquelles facultats que el Consell d'Administració li delegue, que podrà subdelegar llevat que expressament se li haja prohibit en la delegació.  
10. Exercir les facultats ordinàries com a òrgan de contractació de l'Entitat de Sanejament, dins dels límits legals i pressupostaris, amb l'obligació de donar-ne compte al Consell d'Administració en la primera reunió que realitze.  
11. Subscriure convenis de finançament amb entitats locals titulars de la gestió d'instal·lacions de sanejament i depuració, amb l'obligació de donar-ne compte al Consell d'Administració en la primera reunió que realitze, i comunicació, als representants de l'Administració local en el Consell, de la interposició, si és el cas, de recursos de reposició contra actes administratius derivats d'aquells.   
12. Resoldre els expedients de finançament complementari a l'explotació d'instal·lacions de sanejament i depuració, amb l'obligació de donar-ne compte al Consell d'Administració en la primera reunió que realitze.   
13. Resoldre els procediments de responsabilitat patrimonial en l'àmbit d'actuació de l'Entitat de Sanejament d'Aigües, amb l'obligació de donar-ne compte al Consell d'Administració en la primera reunió que realitze.   
14. Subscriure, en el marc de les seues competències, convenis diferents dels previstos en l'apartat 11 del present article, amb l'obligació de donar-ne compte al Consell d'Administració en la primera reunió que realitze.  
15. Delegar en el vicepresident o en el gerent l'exercici d'aquelles de les seues atribucions que considere convenients.  
  
Article 12. Quòrum de constitució  
El quòrum per a la vàlida constitució del Consell d'Administració serà el de la majoria absoluta dels seus components.  
Si no s'aconseguix el quòrum en primera convocatòria, el Consell d'Administració es constituirà en segona convocatòria, en el mateix dia i una hora després de l'assenyalada per a la primera, sense necessitat de convocatòria expressa. Per a la vàlida constitució del Consell d'Administració en segona convocatòria serà suficient l'assistència de la tercera part dels seus membres.  
En tot cas, per a la vàlida constitució del Consell d'Administració serà necessària la presència del president, o del vicepresident quan suplisca aquell, i la del secretari.


Còpia Permalink ELI